Nog meer hospitale van beurtkrag kwytgeskeld(Argieffoto) Nog meer openbare hospitale is nou van beurtkrag kwytgeskeld as deel van Eskom se ooreenkoms met die departement van gesondheid om hospitale se ligte aan te hou. Dit beteken dat amper 80 uit die 213 openbare hospitale nie meer deur beurtkrag geraak word nie. Die departement van gesondheid het onlangs in antwoord op ŉ vraag deur die VF Plus in die Nasionale Vergadering onthul dat die getal hospitale wat nou kwytgeskeld is, verdubbel het sedert Eskom in September verlede jaar bekend gemaak het dat 37 hospitale kwytgeskeld is. Dr. Joe Phaahla, minister van gesondheid, sê die departement het vroeër ŉ lys van 213 openbare hospitale aan Eskom gegee vir oorweging. “Sowat 67% van hierdie hospitale se krag word deur munisipaliteite voorsien, terwyl die res krag direk van Eskom af ontvang,” sê hy. “Uit die lys van 213 hospitale het Eskom eindelik besluit om ŉ bykomende 39 hospitale van beurtkrag kwyt te skeld. Altesaam 76 hospitale word nou kwytgesteld. Altesaam 26 hiervan ontvang direk van Eskom af krag, terwyl 50 afhanklik is van munisipaliteite se verspreiding van krag.” Die meeste van die hospitale wat kwytgeskeld is, is in Gauteng (18), gevolg deur 15 hospitale in KwaZulu-Natal en 14 in die Vrystaat. Die Wes-Kaap en Mpumalanga het elk slegs vier hospitale wat nie verder deur beurtkrag geraak sal word nie. Volgens Phaahla is daar nie in hierdie stadium enige klinieke en gemeenskapsgesondheidsentrums kwytgeskeld nie, aangesien dié fasiliteite deel uitmaak van die regering se plan om instellings minder afhanklik van Eskom te maak. “Die departement, in samewerking met die raad van wetenskaplike en industriële navorsing, ondersoek tans die opsie om sonpanele by al die openbare gesondheidsfasiliteite te installeer.” Philip van Staden, die VF Plus se woordvoerder vir gesondheid, sê die party is teleurgesteld in die getal openbare hospitale wat kwytgeskeld is en dat private hospitale klaarblyklik oorgesien word in die proses. “Die VF Plus wil sien dat alle openbare hospitale en klinieke kwytgeskeld word en dat dit op ŉ dringende grondslag geskied,” sê hy. “Dit is boonop nie net openbare hospitale wat onder beurtkrag gebuk gaan nie, maar ook private hospitale wat geld beskikbaar moet stel om behoorlik na hul pasiënte se welstand om te sien.” Volgens Van Staden is dit uiters belangrik dat die minister die private gesondheidstelsel ook help om van beurtkrag kwytgeskeld te word. Daarvoor sal hy egter die onderskeid tussen openbare en private hospitale moet laat vaar. “Dit moet hier nie gaan oor die openbare gesondheidstelsel teenoor die private gesondheidstelsel nie, maar oor die doeltreffende behandeling van alle pasiënte ongeag van watter sektor hulle gebruik maak,” sê hy. “Die regering moet toesien dat pasiënte voldoende mediese sorg ontvang en eerder krag wat gebruik word om die ligte in ministers se wonings aan te hou, herlei na alle hospitale en klinieke.” ŉ Groep politieke partye en vakbonde het reeds ŉ hofaansoek ingedien om Eskom te dwing om onder meer sowat 1 100 polisiestasies, openbare gesondheidsinstellings soos hospitale en klinieke, sowat 23 000 openbare skole, selfoonnetwerke en kleinhandelaars wat bederfbare kos verkoop, van beurtkrag kwyt te skeld. Die voormalige Eskom-hoof, André de Ruyter, het egter met die aansoek aangevoer dat hierdie besluit die land verder in ŉ krisis sal dompel met Suid-Afrikaners wat ŉ swaarder beurtkraglas sal moet dra om die netwerk stabiel te hou.